Jeff Reine-Adélaïde

Jeff Reine-Adélaïde (s. 17. tammikuuta 1998 Champigny-sur-Marne) on ranskalainen jalkapalloilija, joka edustaa Italian Serie B:ssä pelaavaa Salernitanaa. Oikeajalkainen Reine-Adélaïde on pelipaikaltaan keskikenttäpelaaja.
Seurajoukkueura.
Arsenal (2015–2018).
Reine-Adélaïde siirtyi Arsenaliin vuonna 2015 kotimaansa Lensistä, jossa hän ei pelannut edustusjoukkueessa yhdessäkään ottelussa. Arsenalin paidassa Reine-Adélaïde teki debyyttinsä tammikuussa 2016 FA Cupin ottelussa Sunderlandia vastaan ja pelasi myös maaliskuussa FA Cupin viidennen kierroksen uusintaottelussa Hull Cityä vastaan. Kaudella 2016–2017 hän pelasi kolme ottelua Englannin liigacupissa sekä kolme ottelua Arsenalin voittamassa FA Cupissa. Ottelut jäivät hänen ainoikseen Arsenalin edustusjoukkueessa.
Angers (2018–2019).
Tammikuussa 2018 Reine-Adélaïde siirtyi kotimaansa pääsarjaseura Angersiin loppukauden mittaisella lainasopimuksella. Hän pelasi kevätkaudella 2018 Ligue 1:ssä 10 ottelua ja siirtyi kesällä 2018 Angersiin pysyvästi. Kaudella 2018–2019 hän pelasi Angersissa 35 Ligue 1:n ottelua, joissa hän teki kolme maalia ja antoi kolme maalisyöttöä. Kauden 2019–2020 avausottelussa hän teki Angersin ensimmäisen maalin ja syötti kolmannen seuran voittaessa Bordeauxin lukemin 3–1.
Lyon, Nice ja Troyes (2019–2023).
Reine-Adélaïde siirtyi 15. elokuuta 2019 Angersista saman sarjan Lyoniin viisivuotisella sopimuksella. Siirtosummaksi uutisoitiin 25 miljoonaa euroa. Debyyttikaudellaan Lyonissa Reine-Adélaïde pelasi 14 Ligue 1:n ottelua, joissa hän teki kaksi maalia ja syötti kolme. Hän debytoi kaudella myös Mestarien liigassa, jossa hän pelasi kahdeksan ottelua.
Lokakuussa 2020 Reine-Adélaïde siirtyi Niceen yksivuotisella lainasopimuksella, johon kuului myös 25 miljoonan euron osto-optio. Hän pelasi lainakaudellaan Nicessä 14 Ligue 1:n ottelua, joissa hän teki yhden maalin ja antoi kolme maalisyöttöä. Hän pelasi syksyllä 2020 myös neljä Eurooppa-liigan alkulohko-ottelua. Reine-Adélaïde joutui helmikuussa 2021 loppukaudeksi sivuun eturistisiteen repeämän vuoksi, eikä Nice käyttänyt kauden jälkeen hänen sopimukseensa kuulunutta osto-optiota. 
Eturistisiteen repeämä piti Reine-Adélaïden pois kentiltä koko syyskauden 2021 ja hän pelasi helmikuussa 2022 kaksi ottelua Lyonin reservijoukkueessa hakeakseen pelituntumaa. Kevätkaudella 2022 hän pelasi 10 sarjaottelua sekä yhden Eurooppa-liigan ottelun. Kaudella 2022–2023 hän pelasi Lyonissa 14 ottelua. Tammikuussa 2023 hän siirtyi loppukauden mittaisella lainasopimuksella Troyesiin, jossa hän pelasi kuusi ottelua.
Molenbeek (2023–2024).
Syyskuussa 2023 Reine-Adélaïde siirtyi Lyonista RWD Molenbeekiin. Hän pelasi Molenbeekissa 25 sarjaottelua, joissa hän teki kaksi maalia ja antoi kaksi maalisyöttöä. Molenbeek ei jatkanut hänen sopimustaan kauden jälkeen.
Salernitana (2024–).
Elokuussa 2024 Reine-Adélaïde allekirjoitti kaksivuotisen sopimuksen Serie B:hen pudonneen Salernitanan kanssa. Reine-Adélaïde teki ensimmäisen maalinsa Salernitanan pelaajana 15. helmikuuta 2025 Serie B:n ottelussa Carraresea vastaan.
Maajoukkueura.
Reine-Adélaïde oli Ranskan alle 17-vuotiaiden jalkapallomaajoukkueen mukana voittamassa kultaa vuoden 2015 ikäluokan EM-kilpailuista. Hänet valittiin myös turnauksen tähdistöjoukkueeseen. Samana vuonna Reine-Adélaïde oli mukana myös alle 17-vuotiaiden MM-kilpailuissa, joissa hän pelasi neljässä ottelussa. Reine-Adélaïde edusti Ranskaa alle 21-vuotiaiden EM-kilpailuissa 2019, joissa hän pelasi neljä ottelua ja antoi kolme maalisyöttöä.
Saavutukset.
Seurajoukkuetasolla
Maajoukkuetasolla
Henkilökohtainen